Faldet i andelen af medlemmer fra 2016 til 2017 er det højeste årlige fald i procentpoint målt af Danmarks Statistik. Med faldet er det nu en fjerdedel af danskerne, der ikke er medlem af folkekirken.

Ifølge lektor i religionsvidenskab ved Aarhus Universitet Marie Vejrup Nielsen giver det anledning til en forandring i måden, man anskuer det danske samfund.

- Det sender et tydeligt signal om, at Danmark for alvor er blevet et mangfoldigt samfund. Den sammenhængskraft man tidligere har koblet sammen med folkekirken, kan man ikke tage for givet længere, siger hun.

Derudover påpeger hun, at man bør være opmærksom på de regionale forskelle mellem land og by.

- Folkekirken står stadig stærkt på landet og i forstæderne omkring de mellemstore byer, mens den mister sin forankring i mange sogne i de større byer.

Der dør simpelthen flere ud af kirken end der døbes ind i den peter lüchau, religionssociolog

Udmeldelser slog rekord i 2016

At der sker ændringer i folkekirkens medlemstal kom især i fokus i løbet af sommeren 2016, hvor Ateistisk Selskab satte en storstilet udmeldelses-kampagne i værk. Kampagnen medførte, at et rekordstort antal danskere valgte at melde sig ud af folkekirken.

24.728 danskere meldte sig ud af folkekirken i løbet af 2016. I 2015 var tallet 9.979.

Ifølge religionssociolog Peter Lüchau er det opsigtsvækkende, at så mange har valgt at melde sig ud.